**OPERATORUL DE CALCULATOR AL BIROULUI ELECTORAL**

**AL SECȚIEI DE VOTARE**

**La alegerile pentru Parlamentul European din 26 mai 2019, conform Ordonanței de [urgență a Guvernului nr. 6/2019](http://www.roaep.ro/legislatie/wp-content/uploads/2019/02/OUG-nr.-6-2019.pdf), indemnizația expertului electoral este de 190 de lei pe zi, pentru maximum 5 zile.**

Intra [aici](http://www.roaep.ro/instruire/operatori-de-calculator-sectii-votare/) pentru a afla:

* **Ce este Sistemul informatic de monitorizare a prezenței la vot și de prevenire a votului ilegal (SIMPV) și Aplicaţia informatică pentru verificarea dreptului de vot (ADV);**
* **Cum sunt desemnați operatorii de calculator ai secției de votare;**
* **Documente necesare pentru înscrierea la sesiunea de examinare practică a competențelor.**

**Care este programul tău de lucru ?**

**În preziua votării**

* Te prezinți la ora 18:00 la sediul biroului electoral al secţiei de votare la care ai fost repartizat, prezinți preşedintelui biroului electoral al secţiei de votare decizia prin care ai fost desemnat şi actul de identitate;
* Verifici starea terminalului informatic şi a echipamentelor conexe;
* Verifici starea conexiunilor la Internet;
* Testezi funcţionalitatea SIMPV, prin accesarea interfeţei acestuia şi autentificarea în SIMPV;
* Înscrii în secţiunea specială din ADV codul de identificare a listei electorale permanente primite de către preşedintele biroului electoral al secţiei de votare.

**În ziua votării**

* Te prezinți la ora 6:00 la sediul biroului electoral al secţiei de votare la care ai fost repartizat şi efectuezi aceleași proceduri ca în preziua votării.
* CONTACT:

e-mail: operator@roaep.ro

**Atribuțiile operatorului de calculator în secția de votare**

* Preiei şi predai, pe bază de proces-verbal, terminalele informatice din secţiile de votare şi echipamentele conexe, de la reprezentanţii Serviciului de Telecomunicaţii Speciale;
* Ești prezent în secţia de votare de la ora 6 :00 a zilei votării până la momentul încheierii procesului-verbal de consemnare a rezultatelor votării;
* Înscrii în SIMPV codurile numerice personale ale alegătorilor care se prezintă la vot, prin preluarea automată a acestora către mecanismul integrat în terminalul informatic sau prin tastarea cifrelor corespunzătoare în secţiunea destinată acestui scop în interfaţa SIMPV;
* Controlezi corectitudinea preluării codurilor numerice personale ale alegătorilor;
* Validezi preluarea codurilor numerice personale ale alegătorilor în SIMPV;
* Comunici, de îndată, preşedintelui biroului electoral al secţiei de votare mesajele şi semnalările returnate de SIMPV;
* Asiguri îndeplinirea dispoziţiilor preşedintelui biroului electoral al secţiei de votare;
* Asiguri introducerea şi transmiterea electronică a datelor din procesele-verbale privind consemnarea şi centralizarea rezultatelor votării, conform procedurii stabilite de către Biroul Electoral Central.

**ATENȚIE!**

**Disfuncţionalitatea SIMPV nu determină suspendarea sau întreruperea votării!**

**Rolul tău nu este suspendat pe durata disfuncţionalităţii SIMPV. În cazul în care terminalul informatic este funcţional**:

* Alegătorii îți prezintă actele de identitate, iar tu consemnezi în ADV, în modul off-line, codurile numerice personale ale alegătorilor care se prezintă la vot;
* După încetarea disfuncţionalităţii terminalului informatic sau după înlocuirea acestuia de către Serviciul de Telecomunicaţii Speciale, până la ora 21:00 a zilei votării, vei introduce codurile numerice  personale ale alegătorilor care s-au prezentat la vot pe perioada disfuncţionalităţii acestuia.
* După încetarea disfuncţionalităţii SIMPV, în cazul în care terminalul informatic este funcţional, vei transmite către Sistemul informatic central datele înscrise în ADV în modul off-line.
* Vei aduce la cunoştinţa preşedintelui biroului electoral al secţiei de votare şi a membrilor acestuia rezultatul verificărilor pentru fiecare alegător care a votat pe durata disfuncţionalităţii SIMPV.
* **Înainte de a-ți intra în atribuții, vei primi de la Serviciul de Telecomunicaţii Speciale, în plic sigilat, pe bază de proces-verbal, numele de utilizator şi parolele de acces în interfața ADV, precum și o tabletă.**
* **Vei avea acces în interfaţa ADV în baza datelor de autentificare furnizate de către Serviciul de Telecomunicaţii Speciale.**

**Ce informații transmite SIMPV operatorului de calculator după scanarea unui act de identitate?**

La intrarea în secția de votare, alegătorul prezintă operatorului de calculator al secției de votare actul de identitate şi, după caz, documentul care dovedeşte reşedinţa. Acesta va înscrie codul numeric personal în sistem, care va semnala dacă alegătorul:

* a împlinit vârsta de 18 ani până în ziua votării inclusiv;
* și-a pierdut drepturile electorale;
* este arondat la altă secţie de votare;
* este omis din lista electorală permanentă şi a formulat o solicitare de a fi înscris în Registrul electoral cu adresa de reşedinţă;
* a mai votat la acelaşi scrutin.

**Instituțiile implicate în implementarea și funcționarea SIMPV**

**Autoritatea Electorală Permanentă, cu sprijinul Serviciului de Telecomunicaţii Speciale şi al Institutului Naţional de Statistică,** asigură implementarea şi gestionarea Sistemului informatic de monitorizare a prezenţei la vot şi de prevenire a votului ilegal, pe baza datelor şi informaţiilor din Registrul electoral, Registrul secţiilor de votare şi listele electorale complementare.